सेंसेक्स ने 89 अंक झुककर 2011 को अलविदा कहा  
शुक्रवार को साल के अंतिम कारोबारी सत्र में बांबे स्टाक एक्सचेंज का सेंसेक्स 89 अंक, जबकि नेशनल स्टाक एक्सचेंज का निफ्टी 22 अंक टूटकर बंद हुआ।
शेयर बाजार के लिए यह साल अच्छा नहीं रहा और शुक्रवार को साल के अंतिम कारोबारी सत्र में बांबे स्टाक एक्सचेंज का सेंसेक्स 89 अंक, जबकि नेशनल स्टाक एक्सचेंज का निफ्टी 22 अंक टूटकर बंद हुआ। इस साल सेंसेक्स 5,000 अंक से अधिक के नुकसान में रहा।
	देश में सूचीबद्ध सभी शेयरों के मूल्य के लिहाज से 2011 के दौरान निवेशकों का कुल धन करीब 19,46,000 करोड़ रुपये नीचे आया। आज, एक बड़े उलटफेर के तहत टीसीएस, आरआईएल को पछाड़कर अव्वल कंपनी बन गई। मुद्रास्फीति में तेजी, रुपया में गिरावट, उंची ब्याज दर और आर्थिक सुधार के कदमों को बट्टा लगने से लगातार निवेशकों की धारणा सुस्त बनी हुई है। तीस शेयरों वाला सेंसेक्स आज 81.09 अंक टूटकर 15,454.92 अंक पर बंद हुआ।
	चार दिन में सेंसेक्स 515 अंक घट चुका है। नेशनल स्टाक एक्सचेंज का निफ्टी भी 21.95 अंक की गिरावट के साथ 4,624.30 अंक पर बंद हुआ। इस दौरान, रिलायंस इंडस्ट्रीज का शेयर टूटकर एक साल के निचले स्तर पर आ गया। इसके अलावा, डीएलएफ, एचडीएफसी, टाटा स्टील, एसबीआई, टाटा पावर, टीसीएस और एलएंडटी भी नुकसान के साथ बंद हुआ।
	वर्ष 2011 में सेंसेक्स कुल 5,054.17 अंक गंवा चुका है, जबकि पिछले साल यह 3,044 अंक लाभ में रहा था, वहीं 2009 में इसने 7,817 अंक की जबरदस्त बढ़त हासिल की थी। सेंसेक्स को सबसे अधिक झटका 2008 में वैश्विक मंदी के दौरान लगा और यह 52.4 प्रतिशत या 10,600 अंक नुकसान में रहा।
	विश्लेषकों के मुताबिक, वैश्विक अर्थव्यवस्था में दिक्कतों की वजह से 2011 में शेयर बाजार हिचकोले खाता रहा, लेकिन घरेलू मोर्चे पर चिंताओं ने बाजार की धारणा कमजोर कर दी। बोनांजा पोर्टफोलियो की शानू गोयल ने कहा, ‘दिग्गज शेयर आरआईएल में कमजोरी भी सेंसेक्स को नीचे लाने का कारण रही। आरआईएल का शेयर करीब 3 प्रतिशत टूटकर 700 रुपये से नीचे बंद हुआ।’ विदेशी संस्थागत निवेशकों ने 2011 में 2,500 करोड़ रुपये से अधिक के शेयरों की बिकवाली की, जबकि 2010 में वे 1,30,913 करोड़ रुपये मूल्य के शेयरों की शुद्ध लिवाल थे।